text: L'Avià esgarrapa un punt a Lloret però s'allunya una mica del líder (1-1) | Entre rivals – Esports
  L'Avià esgarrapa un punt a Lloret però s'allunya una mica del líder (1-1)
  15 novembre 2015 22:10
  Segon empat consecutiu de l'Avià a Primera Catalana. Els avianesos van avançar-se en el marcador a la primera meitat, però el Lloret va empatar a la represa. Amb l'empat a 1 es va arribar al final del partit i tots dos equips van haver-se de repartir els punts.
  A la primera part, l'Avià va dominar lleugerament el joc i va disposar de les ocasions més clares de gol. Fruit d'això, al minut 42, Gigi, a la sortida d'un còrner, va ser capaç d'avançar als d'Oliver Ballabriga, fent el 0 a 1 amb el qual s'arribaria al descans.
  A la represa, el Lloret va sortir amb ganes de capgirar el marcador i no va tardar en aconseguir-ho. Poc abans d'arribar al quart d'hora de la segona meitat, l'atacant de Loret, Alex Ros, que acabava d'entrar al camp, va igualar el partit, col·locant un empat a 1 al marcador que seria definitiu. Malgrat tot, val a dir que els locals van tenir-les per guanyar el partit però el desencert de cara a porteria i la bona col·locació en defensa de l'Avià van impedir-ho i tots dos equips van haver de repartir-se els punts.
  Amb aquest empat, doncs, l'Avià perd l'oportunitat de consolidar-se una mica més a la part alta d'aquesta igualada Primera Catalana. De fet, baixa fins a la 7a posició i, amb 18 punts, se situa ja a 4 del líder, el Mollet.
  CF LLORET: Joaquim Caballero, Pol Ros, Eduardo Poderoso, Pol Gómez, Narcís Caballero, Moisés Ramírez, Arnau Terrades, Albert Puntí, Marcos Andrés De Giacomi, Pol Huerta i Xavier Aparicio. També van jugar Alex Lobo, Alex Ros, Juan Romero i Arsen Khyrkhyryan.
  UE AVIÀ: Sergi Porcel, Youssef Ezzejjari, Toni Líria, Roger Brunet, Marc Torres, Pablo Mitjans, Marc Guijarro, Arnau Ruiz, Aleix Béjar, David Fernández i Pol Pintó. També van jugar Oriol Martínez, Pau Ragués, Joan Noguera, Josep Maria Valls i Jordi Esteve.